Komisijos reglamentas (EB) Nr. 363/2004,
2004 m. vasario 25 d.
iš dalies keičiantis Reglamentą (EB) Nr. 68/2001 dėl EB sutarties 87 ir 88 straipsnių taikymo pagalbai mokymui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gegužės 7 d. Tarybos reglamentą (EB) Nr. 994/98 dėl Europos bendrijos steigimo sutarties 92 ir 93 straipsnių taikymo kai kurioms horizontalios valstybės pagalbos rūšims [1], o ypač į šio reglamento 1 straipsnio 1 dalies a punkto iv papunktį,
paskelbusi šio reglamento projektą [2],
pasikonsultavusi su Valstybės pagalbos patariamuoju komitetu,
kadangi:
(1) Komisijos reglamente (EB) Nr. 68/2001 [3] nustatytos specialios mažoms ir vidutinėms įmonėms teikiamos pagalbos sąlygos. Reglamente (EB) Nr. 68/2001 vartojamas mažų ir vidutinių įmonių apibrėžimas yra kaip ir pavartotasis 1996 m. balandžio 3 d. Komisijos rekomendacijoje 96/280/EB dėl mažų ir vidutinių įmonių apibrėžimo [4]. Tą rekomendaciją pakeitė 2003 m. gegužės 6 d. Rekomendacija 2003/361/EB dėl mikroįmonių, mažų ir vidutinių įmonių apibrėžimo [5], kuri įsigalioja nuo 2005 m. sausio 1 d. Teisinio tikrumo prasme Reglamente (EB) Nr. 68/2001 vartojamas mažų ir vidutinių įmonių apibrėžimas turi būti toks pat kaip ir pavartotasis 2001 m. sausio 12 d. Komisijos reglamente (EB) Nr. 70/2001 dėl EB sutarties 87 ir 88 straipsnių taikymo valstybės pagalbai mažoms ir vidutinėms įmonėms [6].
(2) Patirtis parodė, kad pageidautina turėti vieningą ir supaprastintą metinių ataskaitų teikimo sistemą, patvirtintą pagal 1999 m. kovo 22 d. Tarybos reglamento (EB) Nr. 659/1999, nustatančio išsamias EB Sutarties 93 straipsnio taikymo taisykles [7], 27 straipsnį. Reglamento (EB) Nr. 68/2001 III priede nustatytos specialios ataskaitų teikimo sąlygos turėtų būti taikomos tik iki kol bus patvirtinta bendroji ataskaitų teikimo sistema.
(3) Iki Reglamento (EB) Nr. 68/2001 įsigaliojimo būtina nustatyti pagalbos mokymui teikimo suderinamumo su vieninga rinka vertinimo sąlygas, neturint išankstinio Komisijos leidimo.
(4) Reikia atitinkami keisti Reglamentą (EB) Nr. 68/2001,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 68/2001 keičiamas taip:
1. 1 straipsnis pakeičiamas taip:
"1 straipsnis
Taikymo sritis
Šis reglamentas taikomas mokymo pagalbai visuose sektoriuose, įskaitant veiklą, susijusią su Sutarties I priede išvardytų produktų gamyba, apdorojimu ir pardavimu, išskyrus paramą, kurią reglamentuoja Tarybos reglamentas (EB) Nr. 1407/2002 [8]."
2. 2 straipsnio b) ir c) punktai pakeičiami taip:
"b) "mažos ir vidutinės įmonės" - tai įmonės, apibrėžtos Komisijos reglamento (EB) Nr. 70/2001 I priede [9];
c) "didelės įmonės" - tai įmonės, kurioms negali būti taikomas mažų ir vidutinių įmonių apibrėžimas;"
3. 7 straipsnio 3 dalis pakeičiama taip:
"3. Valstybės narės, vadovaudamosi metinių ataskaitų formai ir turiniu nustatytomis įgyvendinimo nuostatomis, nustatytomis pagal Tarybos reglamento (EB) Nr. 659/1999 [10] 27 straipsnį, parengia metinę ataskaitą apie šio reglamento taikymą.
Iki šių nuostatų įsigaliojimo, valstybės narės metines ataskaitas apie šio reglamento taikymą, - už visus kalendorinius metų arba metų dalį, per kuriuos šis reglamentas taikomas, teikia tokia forma, kuri yra nustatyta III priede, taip pat ir kompiuterine forma. Valstybės narės pateikia Komisijai tokią ataskaitą ne vėliau kaip per tris mėnesius nuo to laikotarpio, už kurį parengta ataskaita, pabaigos."
4. Įterpiamas 7a straipsnis:
"7a straipsnis
Pereinamojo laikotarpio nuostatos
Iki šio reglamento įsigaliojimo dienos įgyvendintos pagalbos sistemos ir pagal tokias sistemas suteikta pagalba, nesant Komisijos leidimo ir pažeidus Sutarties 88 straipsnio 3 dalies pranešimo reikalavimą, laikomos suderinamomis su vieninga rinka kaip apibrėžta Sutarties 87 straipsnio 3 dalyje, ir joms bus taikomos išimtys, jei jos atitinka šio reglamento 3 straipsnio 2 dalies a punkte ir 3 straipsnio 3 dalyje nustatytas sąlygas.
Iki šio reglamento įsigaliojimo dienos suteikta atskira ne pagal sistemas teikiama pagalba, nesant Komisijos leidimo ir pažeidus Sutarties 88 straipsnio 3 dalies pranešimo reikalavimą, laikoma suderinama su vieninga rinka kaip apibrėžta Sutarties 87 straipsnio 3 dalyje, ir joms bus taikomos išimtys, jei jos atitinka visas šio reglamento sąlygas, išskyrus 3 straipsnio 1 dalies reikalavimą, kuriame daroma nuoroda į šį reglamentą.
Šių sąlygų neatitinkanti pagalba vertinama Komisijos, vadovaujantis atitinkamomis bendrosiomis nuostatomis, gairėmis, komunikatais ar pranešimais."
5. I priedas išbraukiamas.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 25 d.